《荆溪吴节母贞裕挽诗 其二》
明代·邹元标

堪怜黄鹄歌早寡，身外荣华付土苴。独抱一片金石心，羞彼淟涊何为者。

茕茕嫠室对孤灯，形影相吊呼不应。鷇得仙儿能笑语，恍压群音度迦陵。

丸熊画荻不辞倦，艰贞百倍谁为援。天悯节烈笃世祚，公侯复始真才见。

绰楔遥临玉女潭，龙綍辉煌焕斗南。毋德君恩两不朽，节孝门第瑞气酣。

君不见杞妇殉夫宗祊殄，魏妻鞠子孙乃显。何如节母殖庆长，朝阳鸣处凤毛腆。

慧龙骧首扈宗伯，忠犯逆鳞称蹇蹇。诜诜曾孙世济美，文章秀发一时选。

残膏剩馥覆后昆，千秋不愧贞裕匾。

作者简介：（1551—1624）江西吉水人，字尔瞻，号南皋。万历五年进士。同年，以疏论张居正夺情，得罪，廷杖戍贵州都匀卫。居戍所六年，研治理学有成。居正死，召拜吏科给事中，以敢言称。历官南京吏部员外郎，以母丧归。家居讲学几三十年，名扬天下。天启初还朝，进刑部右侍郎，拜左都御史。虽首进和衷之说，不为危言激论，仍为魏忠贤所忌。以建首善书院讲学事，为魏党所攻，被迫辞归。卒谥忠介。有《愿学集》。